HADERSLEV. Først klokken 16 lørdag var der igen fri passage på motorvejen fra mellem afkørslerne 68 Vojens og 66 Christiansfeld. To uheld stoppede trafikken i nordgående retning. Det første skete klokken 12.25 ud for Hjerndrup mellem Haderslev Nord og Christiansfeld. Tre tysk indregistrerede biler var involveret i harmonikasammenstødet. En enkelt person fik det skidt og blev kørt til tjek på skadestuen.

Uheldet forårsagede lange køer, og der var knap ryddet op, før der fire kilometer mod syd skete et nyt uheld - lige syd for afkørslen ved Haderslev Nord.

Denne gang var fem biler involveret. To dansk indregistrerede og tre tyske. Fire ambulancer blev tilkaldt og flere personer var kommet lettere til skade.

Det stoppede trafikken helt. Men efter de forulykkede biler var rykket lidt til siden, blev der åbnet for afkørsel ad rampen ved Haderslev Nord. Den blev siden lukket igen for en kort bemærkning, men begge motorvejsspor blev åbnet. Klokken 16 var alt så ryddet.

– Vi er lige blevet færdige med at rydde op, og køen er ved at blive afviklet, konstaterede politiets vagtchef Nikolaj Hølmkjær.

Men forinden nåede køerne at bliver omkring fem kilometer lange. De nåede helt ned syd for afkørsel 68 Vojens. Her mistede flere bilister tålmodigheden og tog nødsporet for at komme af ved Vojens-afkørslen. Men politifolk i køen satte en stopper for det. To bilister blev sigtet.

– Det var et problem, for nødsporet er til redningskøretøjer.